Sciant presentes et futuri quod domnus Symon de Sine Muro dedit pro anima sua et predecessorum suorum quando profectus est Iherosolimam beatę Marię de Firmitate, et fratribus ibidem Deo servientibus VI solidos, in manso qui dicitur Mons Menialini in perpetuum possidendos, duos videlicet solidos reddendos in festivitate beati Symphoriani, et duos in natale beati Andree et duos in nundini de Beuvrai. Addit et huic dono pasturas per totam terram suam ad usus animalium, pastionem que porcorum, et liberum transitum sine pedagio, et emptionem et venditionem sine laude et omni exactione. Hoc ut ratum habeatur scripto mandare precepit et sigillo suo confirmavit. Hoc laudavit uxor ejus et Dalmatius, frater suus, sacramento firmaverunt. Actum in aula de Sinemuro, anno M°C° nonagesimo, quo Philippus rex Francorum Iherosolimam profectus est.